ระเบียบกรุงเทพมหานครว่าด้วยการใช้เงินบริจาคเพื่อช่วยเหลือผู้ประสบสาธารณภัย พ.ศ. 2554
ระเบียบกรุงเทพมหานคร
ระเบียบกรุงเทพมหานคร
ว่าด้วยการใช้เงินบริจาคเพื่อช่วยเหลือผู้ประสบสาธารณภัย
พ.ศ. ๒๕๕๔
 

โดยที่เป็นการสมควรกำหนดหลักเกณฑ์การใช้เงินที่มีผู้บริจาคให้กรุงเทพมหานครเพื่อช่วยเหลือผู้ประสบสาธารณภัย

อาศัยอำนาจตามความในมาตรา ๔๙ แห่งพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘ ประกอบกับข้อ ๕ ข้อ ๑๘ และข้อ ๒๐ แห่งข้อบัญญัติกรุงเทพมหานคร เรื่อง วิธีการงบประมาณ
พ.ศ. ๒๕๒๙ ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้

ข้อ ๑ ระเบียบนี้เรียกว่า ระเบียบกรุงเทพมหานคร ว่าด้วยการใช้เงินบริจาคเพื่อช่วยเหลือผู้ประสบสาธารณภัย
พ.ศ. ๒๕๕๔

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ บรรดาระเบียบ
ข้อบังคับ
หรือคำสั่งอื่นใดในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ ในระเบียบนี้
หน่วยงาน หมายความว่า
หน่วยงานตามกฎหมายว่าด้วยระเบียบบริหารราชการกรุงเทพมหานครและส่วนราชการตามประกาศกรุงเทพมหานครว่าด้วยการแบ่งส่วนราชการในหน่วยงานและการกำหนดอำนาจหน้าที่ของส่วนราชการกรุงเทพมหานครที่ไม่ต่ำกว่าระดับกอง
เงินบริจาค หมายความว่า
บรรดาเงินที่หน่วยงานได้รับจากผู้มอบให้
โดยมีวัตถุประสงค์เพื่อให้หน่วยงานหรือกรุงเทพมหานครใช้จ่ายในการช่วยเหลือผู้ประสบสาธารณภัย
ทั้งนี้ รวมถึงดอกผลที่เกิดขึ้นนั้นด้วย
สาธารณภัย หมายความว่า
อัคคีภัย วาตภัย อุทกภัย ภัยจากโรคระบาด การก่อวินาศภัยตลอดจนภัยอื่น ๆ
อันมีผลกระทบต่อสาธารณชนในเขตกรุงเทพมหานครและนอกเขตกรุงเทพมหานคร ทั้งนี้
ไม่ว่าจะเกิดขึ้นจากธรรมชาติหรือมีผู้ทำให้เกิดขึ้น ซึ่งก่อให้เกิดอันตรายแก่ชีวิต
ร่างกาย ของประชาชนหรือความเสียหายแก่ทรัพย์สินของประชาชนหรือของรัฐ
ผู้ประสบสาธารณภัย หมายความว่า
ประชาชนผู้ประสบสาธารณภัย

ข้อ ๕ กรุงเทพมหานครอาจรับเงินบริจาคเพื่อช่วยเหลือผู้ประสบสาธารณภัยโดยวิธีใด
ๆ ได้ตามความเหมาะสม
โดยให้สำนักการคลังเป็นผู้รับผิดชอบเปิดบัญชีเงินบริจาคฝากไว้กับธนาคารของรัฐตามที่ผู้ว่าราชการกรุงเทพมหานครเห็นชอบ
ให้หน่วยงานที่รับเงินบริจาคเพื่อช่วยเหลือผู้ประสบสาธารณภัยออกใบเสร็จรับเงินให้แก่ผู้บริจาค
ในกรณีที่ผู้บริจาคแจ้งความประสงค์ต้องการใบเสร็จรับเงินและให้นำเงินที่รับบริจาคฝากเข้าบัญชีธนาคารตามวรรคหนึ่ง

ข้อ ๖ เงินบริจาคตามระเบียบนี้
ไม่ต้องนำส่งเป็นรายรับของกรุงเทพมหานคร

ข้อ ๗ กรุงเทพมหานครอาจนำเงินบริจาคมอบต่อผู้ประสบสาธารณภัยโดยตรง
หรือนำไปใช้ในการจัดหาพัสดุ เครื่องอุปโภคบริโภค
สิ่งของเท่าที่จำเป็นมอบต่อผู้ประสบสาธารณภัยเพื่อบรรเทาความเดือดร้อน ทั้งนี้
อาจมอบผ่านส่วนราชการที่เกี่ยวข้องก็ได้
การจัดหาพัสดุ สิ่งของ เครื่องอุปโภคบริโภค
เพื่อใช้ในการช่วยเหลือผู้ประสบสาธารณภัยให้ดำเนินการตามข้อบัญญัติกรุงเทพมหานครว่าด้วยการพัสดุ
ในกรณีจำเป็นเร่งด่วนให้ดำเนินการโดยวิธีตกลงราคาหรือวิธีพิเศษ แล้วแต่กรณี

ข้อ ๘ อำนาจการอนุมัติสั่งใช้เงินบริจาคให้เป็นอำนาจของผู้ดำรงตำแหน่งและภายในวงเงิน
ดังต่อไปนี้
(๑) ปลัดกรุงเทพมหานคร  ครั้งละไม่เกิน
๕,๐๐๐,๐๐๐ บาท
(๒) ผู้ว่าราชการกรุงเทพมหานคร  ไม่จำกัดวงเงิน
อำนาจการสั่งก่อหนี้และเบิกจ่ายเงินให้เป็นไปตามข้อบัญญัติกรุงเทพมหานครว่าด้วยการพัสดุและระเบียบกรุงเทพมหานครว่าด้วยการรับเงิน
การเบิกจ่ายเงิน การเก็บรักษาเงิน การนำส่งเงินและการตรวจเงิน

ข้อ ๙ ให้สำนักการคลังมีหน้าที่รับจ่ายเงิน
ฝากเงิน เก็บรักษาเงิน ทำบัญชีการรับจ่ายเงิน รวมทั้งสรรพบัญชีหรือทะเบียนอื่นใดเท่าที่จำเป็น
รวมถึงการถอนเงินจากบัญชีเงินบริจาคตามข้อ ๕ และให้มอบแก่หน่วยงานที่ได้รับอนุมัติให้ใช้เงินจากผู้มีอำนาจตามข้อ
๘ โดยนำฝากเข้าบัญชีเงินนอกงบประมาณของหน่วยงานนั้น
กรณีมีเงินเหลือจากการก่อหนี้ให้นำส่งคืนสำนักการคลังภายในสามสิบวันนับแต่วันเบิกจ่ายเงิน
พร้อมรายงานให้สำนักการคลังทราบ
ภายในสี่สิบห้าวันหลังจากภารกิจในการช่วยเหลือผู้ประสบสาธารณภัยสิ้นสุดลงให้สำนักการคลังทำรายงานสรุปผลการรับ
การจ่ายเงินบริจาคเสนอปลัดกรุงเทพมหานครทราบ

ข้อ ๑๐ ภายหลังการให้การช่วยเหลือผู้ประสบสาธารณภัยเสร็จสิ้นลง
หากปรากฏว่ามีพัสดุคงเหลือจากการดำเนินการ
ให้หน่วยงานที่มีพัสดุเช่นนั้นอยู่ในความครอบครองเก็บรักษาไว้ก่อนพร้อมทั้งจัดทำรายงานการใช้จ่ายเงินบริจาคและพัสดุคงเหลือเสนอต่อปลัดกรุงเทพมหานคร
เว้นแต่พัสดุคงเหลือนั้นเป็นของสด เสียง่าย หรือเก็บไว้นานจะทำให้เสื่อมราคา
ให้หน่วยงานที่เก็บรักษาหรือมีไว้ในครอบครองนำออกขายทอดตลาด
และนำเงินที่ได้ฝากกลับเข้าบัญชีเงินบริจาคตามข้อ ๕ พร้อมแจ้งให้สำนักการคลังทราบ
เมื่อปลัดกรุงเทพมหานครสั่งการเกี่ยวกับพัสดุคงเหลือนั้นเป็นประการใดแล้ว
ให้หน่วยงานปฏิบัติให้เป็นไปตามคำสั่งนั้นโดยเร็ว
และในกรณีที่ปลัดกรุงเทพมหานครเห็นควรให้พัสดุตามวรรคหนึ่งตกเป็นของหน่วยงานใด
ให้หน่วยงานนั้นลงบัญชีพัสดุ
หรือทะเบียนครุภัณฑ์ของหน่วยงานนั้นตามระเบียบของทางราชการต่อไป
เพื่อประโยชน์ในการจัดทำรายงานตามวรรคหนึ่ง
ให้หน่วยงานจัดทำบัญชีควบคุมการรับและจ่ายเงินหรือสิ่งของในระบบบัญชีหรือลงทะเบียน
แล้วแต่กรณี พร้อมทั้งเก็บรวบรวมรักษาเอกสารหลักฐานการใช้จ่ายเงินให้ครบถ้วน
พร้อมที่จะให้ทำการตรวจสอบได้ตลอดเวลา

ข้อ ๑๑ การรับเงิน
การเบิกจ่ายเงิน การนำส่งเงินและการเก็บรักษาเงิน
ให้หน่วยงานถือปฏิบัติตามระเบียบกรุงเทพมหานครว่าด้วยการรับเงิน การเบิกจ่ายเงิน
การเก็บรักษาเงิน การนำส่งเงินและการตรวจเงิน

ข้อ ๑๒ ในกรณีที่มีเหตุพิเศษสมควรปฏิบัติเป็นอย่างอื่น
หรือที่มิได้กำหนดไว้ในระเบียบนี้ให้เสนอผู้ว่าราชการกรุงเทพมหานครพิจารณาสั่งการเป็นกรณี
ๆ ไป

ข้อ ๑๓ ให้ปลัดกรุงเทพมหานครรักษาการตามระเบียบนี้
และให้มีอำนาจออกคำสั่งเพื่อปฏิบัติการให้เป็นไปตามระเบียบนี้


ประกาศ
ณ วันที่ ๒๕ กรกฎาคม พ.ศ. ๒๕๕๔
หม่อมราชวงศ์สุขุมพันธุ์
บริพัตร
ผู้ว่าราชการกรุงเทพมหานคร









ปริยานุช/ผู้จัดทำ
๒๓ สิงหาคม
๒๕๕๔

ณัฐวดี/ตรวจ
๒๓ สิงหาคม
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๘๘ ง/หน้า ๔/๙ สิงหาคม ๒๕๕๔